**KAKO POMOĆI DJETETU DA (P)OSTANE DOBAR UČENIK,**

**na prijelazu iz 4. u 5. razred OSNOVNE ŠKOLE**

Kad djeca završe prva četiri razreda roditeljima se često nameću razna pitanja i nedoumice:

Da li je potrebno i dalje voditi neprekidan nadzor i kontrolu nad školskim napretkom?

Zar ne bi trebalo dijete do tog razdoblja već steći sve navike i dovoljnu samostalnost da sam preuzme

brigu o svom učenju?

Hoće li roditeljska kontrola u tom razdoblju značiti sprječavanje djetetove samostalnosti?

Koji su roditelji bolji – oni koji i dalje «vise» nad djetetom i kontroliraju ga ili oni koji imaju povjerenje

u zrelost djeteta i prepuštaju ga njegovim odlukama? Hoće li bolji i uspješniji učenici biti djeca strogih

ili demokratskih ili popustljivih roditelja?

Evo nekih smjernica kako da se roditelj snađe ukoliko imate ovakve dvojbe:

Roditelji stvaraju pogodnu obiteljsku **klimu za razvoj djetetove samostalnosti i pozitivnog**

**odnosa prema radu i učenju.**

Najveći uspjeh u školi, a kasnije u životu postižu djeca **DOSLJEDNIH** roditelja. Za razliku od

popustljivih roditelja (koji ne postavljaju zahtjeve i ne vode nikakvu kontrolu) ili prestrogih

roditelja ( koji postavljaju velike zahtjeve i provode strogu kontrolu) dosljedni roditelji postavljaju

primjerene zahtjeve, objašnjavaju djetetu zašto su ti zahtjevi nužni i postižu s djetetom dogovor,

te dosljedno kontroliraju ispunjenje dogovora. Pri tom djetetu daju osjećaj zaštite, prihvaćanja

i emocionalne topline.Postupno sve više prepuštaju kontrolu samom djetetu i tako povećavaju

njegovu samostalnost i odgovornost.

RODITELJI MOGU POMOĆI DJETETU DA POSTIGNE USPJEH U ŠKOLI, A DA NE OGRANIČAVAJU

NJEGOVU SLOBODU I SAMOSTALNOST, vodeći se sljedećim:

**1. Osigurajte djetetovu motivaciju za postizanjem uspjeha.** Uloga roditelja u tome je da

pružite djetetu potporu, vjerovati da može postići dobre rezultate i pomoći mu da te rezultate

postupno postiže.

**2. Osigurajte djetetu dobre uvjete za rad kod kuće.** Postoje niz uvjeta za uspješno

učenje, a jedan od najvažnijih je da se cijeni djetetovo vrijeme. Sa djetetom se treba

dogovoriti kad je njegovo vrijeme učenja i dogovoreno poštivati. Bitno je da roditelj

konkretnim postupcima pokaže djetetu da cijeni njegovo učenje i ne prekidati ga ( da bi se

dijete poslalo u trgovinu i sl.)

**3. Pomažite mu neizravno u učenju.** To znači: budite zainteresirani za sve sadržaje koje želi

podijeliti s vama, propitujte ga što čita, istovremeno čitajte istu knjigu i razgovarajte o tome,

razgovarajte o školskim problemima, prednostima obrazovanja.

**4. Pomozite mu naučiti usmjeravati pozornost i postići koncentraciju.** (To ćemo

raditi na radionicama za učenike, pa će djeca donijeti kući neke materijale te ih Vi možete

pogledati.Ako želite možete pročitati poglavlje: „Usmjeravanje i održavanje pozornosti“ iz

knjižice «Kako postati bolji učenik». Knjižicu se može posuditi u školskoj knjižnici. )

**5. Sudjelujte i u samom procesu učenja: u početku više, a kasnije sve manje**

**aktivno.** Možete djetetu pomoći nakon učenja postavljajući mu pitanja o tekstu, tražeći

da nađe primjere za ono što čita i razgovarajući o tekstu. Provjerite uči li vaše dijete s

razumijevanjem? Zaustavlja li se u učenju da bi saželo odjeljak i poglavlje? Naučite dijete

kako da uči ( djeca će na satovima razrednog odjeljenja sa razrednicom i psihologinjom učiti

kako treba učiti , a roditeljima se preporučuje pročitati gore navednu knjižicu ili se obratiti

razredniku i psihologinji u školi ako žele više znati o učenju), a zatim postupno sve manje

aktivno sudjelujte u njegovom učenju. Zapamtite da najviše pomažete djetetu u učenju

raspravama o temama učenja i pružanja vlastitog primjera zainteresiranosti i mišljenja o

materijalu.

**6. Pokazujte vlastitim primjerom da cijenite intelektualni rad, knjige, znanje.** Čitajte

knjige. Čitajući novine i časopise raspravljate s ukućanima o sadržajima koje ste pročitali.

**7. Pokazujte da cijenite samostalni trud oko zadataka**. Osobito ističite svaki uspjeh koji

netko u obitelji (ili van nje) postigne velikim trudom i savladavanjem teškoća.

**8. Uspostavite dobar odnos sa školom**. Zanimajte se za napredak djeteta u školi.

**9. Budite realistični i tolerantni**. Prihvatite povremene neuspjehe kao normalan dio razvoja i

iskoristite ih za pouku i povećanje upornosti.

POKAZUJTE UVIJEK DJETETU DA ONO MOŽE POSTIĆI USPJEH , SAMO JE VAŽNO DA POVEĆA

NAPOR ILI PROMIJENI I NAUČI NOVE METODE RADA

(O metodama rada se možete uvijek posavjetovati sa učiteljem ili psihologinjom i /ili sa literaturom

vezanom uz efikasne načine učenja.)

*Letak za roditelje*

*( iz knjižice:* ***Mira Čudina Obradović****: «Kako postati bolji učenik»)*